153. löggjafarþing 2022 – 2023.

Þingskjal x — x. mál.

Stjórnarfrumvarp.

Frumvarp til laga

um breytingu á lögum um tímabundnar endurgreiðslur vegna hljóðritunar á tónlist, nr. 110/2016 (framlenging á gildistíma laganna ásamt endurskoðun einstakra ákvæða).

Frá ferðamála-, viðskipta- og menningarmálaráðherra.

1. gr.

Á eftir orðunum “útgefendum hljóðrita” í 1. gr. laganna kemur: , og eftir atvikum þjónustuaðila,.

2. gr.

Eftirfarandi orðskýring bætist við 3. gr. laganna:

5. *Þjónustuaðili*: Sá aðili sem veitir þjónustu við útgefenda hljóðrita og sækir um endurgreiðslu í hans stað.

3. gr.

Við 5. gr. laganna bætist ný málsgrein, svohljóðandi:

Þrátt fyrir skilyrði 4. og 5. gr. er þjónustuaðila, hvers starfsemi samræmist markmiði laganna, í undantekningartilvikum heimilt að sækja, fyrir hönd útgefanda hljóðrita, um endurgreiðslu hluta kostnaðar sem fellur til við hljóðritun hér á landi. Með slíkri umsókn skal fylgja áætlaður útgáfudagur og skal útgáfudagur vera innan hæfilegra marka frá þeim tíma sem sótt er um endurgreiðslu. Nefnd skv. 4. gr. metur það í hverju tilviki fyrir sig hvað teljist hæfileg tímamörk í þessu sambandi.

4. gr.

Við 6. gr. laganna bætist ný málsgrein, svohljóðandi:

Ráðherra er heimilt með reglugerð að kveða nánar á um hvaða kostnaður telst endurgreiðsluhæfur kostnaður.

5. gr.

 Í stað ártalsins “2022” í 1. og 3. mgr. 11. gr. laganna kemur: 2027.

6. gr.

Lög þessi öðlast þegar gildi.

Greinargerð.

1. Inngangur.

Frumvarpið er samið í menningar- og viðskiptaráðuneytinu. Með því eru lagðar til nokkrar breytingar á lögum nr. 110/2016, um tímabundnar endurgreiðslur vegna hljóðritunar á tónlist. Er með frumvarpinu annars vegar lagt til að endurgreiðslukerfið verði framlengt um fimm ár og hins vegar eru lagðar til nokkrar breytingar á lögunum í ljósi þeirrar reynslu sem komin er á framkvæmd þeirra.

Frumvarpið var unnið í samráði við nefnd um tímabundnar endurgreiðslur vegna hljóðritunar á tónlist. Í nefndinni sitja Sóldís Rós Símonardóttir, formaður, Bragi Valdimar Skúlason, Eiður Arnarsson og Gunnar Hrafnsson.

2. Tilefni og nauðsyn lagasetningar.

* 1. *Forsaga málsins og almennt um lög nr. 110/2016*

Lög um tímabundnar endurgreiðslur vegna hljóðritunar á tónlist, nr. 110/2016, voru samþykkt á 145. löggjafarþingi og tóku gildi þann 19. október 2016. Markmið laganna var að efla tónlistariðnað á Íslandi með því að veita útgefendum hljóðrita tímabundinn rétt til endurgreiðslu hluta kostnaðar sem fellur til við hljóðritun hér á landi. Þar sem um samþykkt ríkisaðstoðarkerfi var að ræða eru lögin tímabundin og falla að óbreyttu úr gildi 31. desember 2022.

Með lögum nr. 110/2016 var sett á fót hvatakerfi til að efla tónlistariðnað á Íslandi og laða að erlent tónlistarfólk til að hljóðrita tónlist á Íslandi. Í frumvarpi því er varð að lögum nr. 110/2016 var tónlistarumhverfið á Íslandi rakið, eins og það var á þeim tíma. Þar kom fram að íslenskur tónlistariðnaður væri orðin ein af mikilvægustu iðngreinum Íslands og hefði farið ört vaxandi. Einnig kom fram að íslensk tónlist væri orðið þekkt vörumerki sem vekti áhuga fjölmargra erlendra tónlistaráhugamanna. Hins vegar hefði mikill samdráttur í sölu áþreifanlegra hljómfanga leitt til þess að ekki væri lengur grundvöllur fyrir starfsemi íslenskra útgefenda. Hefði tónlistariðnaðinum sem iðngrein ekki verið skapaður nægilega traustur grundvöllur eða skilyrði til að þrífast sem fjárhagslega sjálfstæð og öflug atvinnugrein sem skili verulegum tekjum til þjóðarbúsins. Þessi veika staða hefði haft í för með sér atgervisflótta hæfileikafólks úr tónlistariðnaðinum. Þá hefði tónlistarútgáfa að mörgu leyti færst á hendur erlendra aðila, með tilheyrandi tapi á þeirri þekkingu og reynslu sem rynni til þjóðarbúsins ef íslenskur útgefandi kæmi að útgáfunni. Hvað varðaði þá þætti hljóðritunar sem sneru að iðnaðinum sjálfum, þ.e. hljóðverum og tæknimönnum, kom fram í frumvarpinu frá 2016 að fækkun verkefna væri til þess fallið að veikja iðnaðinn. Með því að veita þeim sem fjármagna hljóðritun tónlistar tímabundnar ívilnanir í formi endurgreiðslu hluta kostnaðar við tónlistarupptökur væri spornað við þessari þróun og stutt við íslenskan tónlistariðnað. Var þetta í samræmi við stefnuyfirlýsingu þáverandi ríkisstjórnar Framsóknarflokksins og Sjálfstæðisflokksins frá 2013, þar sem kom fram það markmið ríkisstjórnarinnar að tónlist nyti sömu hvetjandi ívilnana og kvikmyndagerð. Við samningu frumvarpsins frá 2016 var því tekið mið af lögum um tímabundnar endurgreiðslur vegna kvikmyndagerðar á Íslandi, nr. 43/1999.

*2.2 Áherslur ríkisstjórnarinnar á þessu sviði*

Stefnur og áherslur hins opinbera í tónlistarstarfsemi sem iðnaðar og atvinnugrein koma að einhverju leyti fram í gildandi stjórnarsáttmála ríkisstjórnarinnar og í fjármálaáætlun fyrir árin 2023 – 2027.

Í gildandi stjórnarsáttmála ríkisstjórnarinnar er lögð rík áhersla á eflingu lista og menningar og einnig að umhverfi tónlistargeirans á Íslandi verði tekið til skoðunar. Þar kemur fram sú áhersla ríkisstjórnar að stuðla að uppbyggingu greinarinnar á kjörtímabilinu með því að auka opinberar fjárfestingar í skapandi greinum.

Í fjármálaáætlun 2023 – 2027 er lögð áhersla á aukinn stuðning við íslenskt tónlistarfólk og gerð tónlistarstefnu. Þar er tekið fram að íslensk tónlist hafi öll tækifæri til þess að geta orðið stöndugur atvinnuvegur og muni stofnun tónlistarmiðstöðvar ásamt gerð tónlistarstefnu styrkja innviði greinarinnar. Einnig er lögð áhersla á að áfram verði unnið að því að nýta þá möguleika sem felast í verkefninu *Record in Iceland* til að festa Íslandi í sessi sem starfsstöð skapandi greina. Miðar verkefnið að því að kynna Ísland sem vænlegan stað til að taka upp tónlist, ekki síst með vísan til möguleikans á 25% endurgreiðslu hljóðritunarkostnaðar sem fellur til á Íslandi. Er verkefnið unnið í samvinnu við Íslandsstofu og er framkvæmd þess hjá Útflutningsskrifstofu íslenskrar tónlistar (ÚTON). Hefur verkefnið þann tilgang að styðja við og styrkja innviði lista og skapandi greina með því að laða að erlent fagfólk til að hljóðrita tónlist á landinu.

Drög að tónlistarstefnu voru birt til umsagnar í samráðsgátt þann 17. ágúst 2022. Stefnan inniheldur framtíðarsýn og markmið tónlistar á Íslandi til ársins 2030, auk aðgerða sem voru mótaðar sem liður í að ná tilsettum markmiðum. Í henni kemur fram að Ísland sé fyrsta landið til þess að bjóða upp á endurgreiðslur vegna hljóðritunarkostnaðar og að slíkar endurgreiðslur þekktust víða í öðrum greinum á borð við kvikmyndaframleiðslu. Kemur fram að nauðsynlegt sé að halda áfram að byggja upp kynningar á endurgreiðslunum og skoða hvort ónýtt tækifæri gætu styrkt samkeppnisstöðu Íslands enn frekar. Kemur enn frekar fram að tónlistarframleiðsla hefur aukist töluvert á undanförnum árum en aftur á móti hafi innviðir tónlistarinnar, þ.e. tónlistartengd fyrirtæki, vaxið hægar en hinn skapandi hluti. Í stefnunni má einnig finna umfjöllun um stofnun Tónlistarmiðstöðvar og tekið fram að það sé liður í að veita greininni aukna kjölfestu og trúverðugleika, sem og að byggja upp nútímalegt og hvetjandi umhverfi fyrir íslenskt tónlistarlíf.

Í skýrslu starfshóps um tónlistarmiðstöð er fjallað um íslenskan tónlistariðnað, og tekið fram að hingað til hafi honum ekki verið búinn nægilega traustur grunnur. Því sé grundvallaratriði að styrkja innviði tónlistariðnaðar hér á landi til þess að hér geti dafnað sá blómlegi atvinnuvegur sem íslensk tónlistarstarfsemi hefur alla burði til þess að vera. Er ÚTON eitt þeirra þriggja sviða sem starfshópurinn leggur upp með að myndi kjarnastarfsemi Tónlistarmiðstöðvar.

Í nýrri fjármálaáætlun má einnig finna umfjöllun um hagtölur. Kemur fram að skortur hafi verið á greinargóðum tölfræðilegum upplýsingum um menningarmál. Þurfi að efla söfnun og miðlun tölfræðiupplýsingar t.a.m. með hliðsjón af kynja- og jafnréttissjónarmiðum, til að stefnumótun á sviði menningar og skapandi menningargreina geti þróast. Í frumvarpi því er varð að lögum nr. 110/2016 er tekið fram að umsóknarferlið muni leiða af sér auknar hagupplýsingar varðandi tónlistarútgáfu hér á landi.

*2.3 Þróun eftir 2016 varðandi framkvæmd laga nr. 110/2016. Mat á árangri endurgreiðslukerfisins með hliðsjón af upprunalegum markmiðum.*

Samkvæmt lögum nr. 110/2016 er heimilt að greiða útgefendum hljóðrita úr ríkissjóði 25% þess kostnaðar sem fellur til við hljóðritun tónlistar hér á landi, að nánari tilteknum skilyrðum uppfylltum. Við undirbúning að gerð frumvarpsins árið 2016 var starfshópur kallaður saman til ráðuneytinu til ráðgjafar. Eitt af því sem starfshópurinn gerði, í samráði við nokkur útgáfufyrirtæki, var að gera gróflega áætlun á þeim kostnaði sem félli til við hljóðritun tónlistar og félli undir gildissvið frumvarpsins. Þá lagði starfshópurinn einnig mat á áætlaðar endurgreiðslur. Samkvæmt þessari áætlun var gert ráð fyrir að meðalendurgreiðsla fyrir hverja samþykkt umsókn yrði um 625 þús. kr. Miðað var við að 130 samþykktar umsóknir á hverju ári. Var því áætlaður heildarkostnaður við beinar endurgreiðslur u.þ.b. 81 millj. kr. á ári, eins og fram kemur í greinargerð með frumvarpi því sem varð að lögum nr. 110/2016.

Frá setningu laga nr. 110/2016 hefur verið haldin skrá yfir fjölda samþykkta umsókna og upphæð þeirra, svo hægt sé að mæla árangur þeirra. Síðan lögin voru sett hafa rúmlega 300 umsækjendur hlotið endurgreiðslu á grundvelli laganna. Hver endurgreiðsla hefur að meðaltali numið 489 þús. kr. Sé litið til áranna 2017 – 2021 hefur ráðuneytið að meðaltali samþykkt 50 umsóknir á ári. Á sama tímabili hefur heildarkostnaður ríkissjóðs við beinar endurgreiðslur numið 137 millj. kr., eða að meðaltali um 27 millj.kr. á ári. Þá hefur einnig verið haldin skrá yfir upplýsingar um aldur, kyn, útgáfustað og dreifingu umsækjenda á landsvísu. Með því hefur ráðuneytið þannig t.a.m. getað fylgst með hve stór hluti umsókna berist frá erlendum aðilum, þar sem andlag endurgreiðslunnar er gefið út erlendis. Á tímabilinu 2017 – 2021 fóru u.þ.b. 30% af heildarendurgreiðslum til erlendra aðila.

Frá því að lög nr. 110/2016 voru sett hefur verið gerð ein breyting á lögunum, með lögum nr. 124/2020. Fól lagabreytingin í sér að horfið var frá því skilyrði fyrir endurgreiðslu hljóðrita að sameiginlegur spilunartími þeirra mætti ekki vera undir 30 mínútum. Var sá tími styttur og lækkaður í 14 mínútur. Var breytingin rökstudd með vísan til breyttra markaðsaðstæðna og rekstrarumhverfis. Í athugasemdum með frumvarpi því er varð að lögunum kom þannig fram að fjöldi tónlistarmanna kysi frekar að gefa út stök lög eða stuttskífu til að vekja athygli á listsköpun sinni eða nýrri plötu, sem væri innan 30 mínútna hljóðritunartíma. Þá væri meðallengd dægurlaga styttri en áður. Í umfjölluninni um mat á áhrifum lagabreytingarinnar kom fram að búast mætti við að árleg heildarupphæð endurgreiðslu gæti hækkað lítillega þar sem fleiri verkefni myndu ná tilskildum viðmiðunarmörkum en áður. Kom einnig fram að til lengri tíma litið mætti þó áætla að breytingin hefði frekar í för með sér tíðari endurgreiðslur frekar en hærri upphæðir.

Sé litið til þróunar endurgreiðslna frá því að lögin tóku gildi þann 1. janúar 2017 má sjá að endurgreiðslum hefur fjölgað með hverju ári. Þá hafa endurgreiðslur til erlendra aðila farið stigvaxandi. Þrátt fyrir það hafa heildarendurgreiðslur fyrir hvert ár verið undir því sem gert var ráð fyrir við samningu frumvarps þess er varð að lögum nr. 110/2016, þar sem gert var ráð fyrir að heildarkostnaður ríkissjóðs við endurgreiðslur næmi u.þ.b. 81 milljónum á ári. Í eftirfarandi töflu má sjá hvað fjárlög hvers árs á tímabilinu 2017 – 2021 gerðu ráð fyrir í endurgreiðslur vegna hljóðritunar á tónlist og svo hver raunkostnaður ríkissjóðs var fyrir hvert ár:

|  |  |  |
| --- | --- | --- |
| **Ár**  | **Fjárhæð á fjárlögum**  | **Raunendurgreiðslur**  |
| 2017  | 81.000.000 kr.  | 7.554.022 kr.  |
| 2018  | 59.700.000 kr.  | 16.286.031 kr.  |
| 2019  | 59.700.000 kr.  | 20.190.359 kr.  |
| 2020  | 54.500.000 kr.  | 39.734.415 kr.  |
| 2021  | 51.500.000 kr.  | 56.345.652 kr.  |

Eins og sjá má af töflunni hafa heildarendurgreiðslur ávallt verið fyrir innan ramma fjárlaga, að frátöldu árinu 2021. Sú mikla hækkun sem var á milli áranna 2020 og 2021 á líklegast rætur sínar að rekja til framangreindrar lagabreytingar sem gerð var á lögunum með breytingarlögum nr. 124/2020, enda voru mun fleiri verkefni endurgreiðslubær en áður eftir téða lagabreytingu. Þá voru töluvert fleiri stór verkefni um að ræða sem hlutu endurgreiðslur árin 2020 og 2021 en hafði áður tíðkast, bæði innlend og erlend verkefni. Gefur þetta til kynna að endurgreiðslukerfið sé farið að taka við sér og skila tilætluðum árangri, samhliða markvissri kynningu ÚTON á því á síðustu árum. Hvað varðar árin 2020 og 2021 ber þó að hafa í huga kórónuveirufaraldurinn (COVID-19). Þær ferða-, efnahags- og samkomutakmarkanir sem faraldurinn hafði í  för með sér hafa að öllum líkindum hægt á eðlilegri framþróun endurgreiðslukerfisins, þá aðallega þegar litið er til þeirra erlendu verkefna sem ella kynnu að hafa ratað til landsins.

Af þessu má ráða að endurgreiðslukerfi laganna hefur skilað tilætluðum árangri, og er það nú að nálgast þær tölur sem gert var ráð fyrir við samningu laga nr. 110/2016. Má leiða líkur að því að sú mikla aukning sem hefur orðið frá setningu laganna í heildarendurgreiðslum fyrir hvert ár, ekki síst til erlendra aðila, sé til marks um gæði endurgreiðslukerfisins og alþjóðlega samkeppnishæfni þess. Erlend verkefni sýna einnig fram á að markmið laganna eru hægt og sígandi að koma fram, eins og nánar er gert grein fyrir í kafla 2.6, með tilheyrandi jákvæðum efnahagslegum og menningarlegum áhrifum.

Við samningu frumvarpsins var óskað eftir gögnum frá Samtökum flytjenda og hljómplötuframleiðenda (SFH) um heildarmagn útgefinna laga eða platna á tímabilinu 2016 til 2022, í því skyni að leggja mat á hvort aukning hefði verið í hljóðritun og útgáfu tónlistar með tilkomu endurgreiðslukerfis laga nr. 110/2016. Upplýsingarnar sem bárust frá SFH voru sóttar á vefnum hljóðrit.is og sýna eftirfarandi þróun á tónlistarútgáfu á Íslandi.

|  |  |  |  |  |  |  |
| --- | --- | --- | --- | --- | --- | --- |
| **Ártal** | **2016** | **2017** | **2018** | **2019** | **2020** | **2021** |
| **Fjöldi útgefinna platna/hljóðrita** | 364 | 513 | 777 | 966 | 1356 | 1538 |
| **Fjöldi útgefinna laga** | 2237 | 2618 | 3337 | 3498 | 4786 | 5206 |

Framangreindar töflur benda til þess að fleiri lög og plötur komi út frá ári til ári. Er ekki um tæmandi lista að ræða hvað varðar útgefna tónlist á Íslandi, þar sem einungis er um að ræða tónlistarútgáfur sem eru skráðar á hljóðrit.is en töluverður fjöldi tónlistarmanna setja tónlistarútgáfur beint inn á streymisveitur eða aðra miðla. Má gera ráð fyrir að framangreindar töflur sýni um 70% af allri útgefinni tónlist á Íslandi. Þrátt fyrir umrædd skekkjumörk má, af framangreindri tölfræði, leiða líkur að því að endurgreiðslukerfið hafi haft hvetjandi áhrif á tónlistarútgáfu á Íslandi. Sérstaklega þegar horft er á fjölda útgefinna laga frá árunum 2019 - 2021, og má í þessu samhengi benda á framangreinda lagabreytingu á lögum nr. 110/2016 með lögum nr. 124/2020 þar sem endurgreiðsluskilyrði voru rýmkuð með þeim afleiðingum að fleiri tónlistarverkefni voru endurgreiðsluhæf en áður. Bendir þetta til þess að endurgreiðslukerfi laganna hafi skilað sér í aukinni tónlistarútgáfu.

Á Íslandi er að finna hljóðver og fagaðila á heimsmælikvarða. Undanfarin ár hefur orðið mikill uppgangur í íslenskum tónlistariðnaði. Má þar nefna mikla aukningu á hljóðverum sem eru notuð til upptöku á tónlist. Þetta gerir Ísland að aðlaðandi áfangastað fyrir erlenda tónlistarmenn, en það hefur meðal annars sýnt sig í fjölbreyttum verkefnum sem þegar hafa verið unnin, eða sem þegar hafa verið bókuð, í hinni blómlegu flóru hljóðvera víðsvegar á landinu. Endurgreiðslukerfi laga nr. 110/2016 gefa starfsemi hljóðvera byr undir báða vængi og eru hvetjandi fyrir áframhaldandi öfluga starfsemi og uppbyggingu þeirra.

Loks má nefna að endurgreiðslukerfið hefur einnig haft í för með sér ýmis ófyrirséð áhrif, og má til dæmis nefna starfsemi þjónustuaðila. Má í þessu samhengi benda á starfsemi Menningarfélags Akureyrar, í gegnum verkefnið SinfoniaNord, og Reykjavík Recording Orchestra, sem hafa náð góðum árangri í að laða stór erlend upptökuverkefni til landsins. Hefur það haft í för með sér mikilvæga tækniþekkingu og tengslamyndun, svo eitthvað sé nefnt. Bent hefur verið á að endurgreiðslukerfi laganna sé forsenda fyrir velgengni þeirra. Verður fjallað nánar um þessa starfsemi í kafla 3.1 laganna.

*2.4 Nauðsyn á framlengingu á gildistíma laga nr. 110/2016*

Tildrög laga nr. 110/2016 mátti að miklu leyti rekja til stefnu hins opinbera á þeim tíma sem lögin voru sett um að tónlist ætti að njóta sömu hvetjandi ívilnana og kvikmyndagerð. Var þetta liður í því að tryggja öfluga viðspyrnu tónlistariðnaðarins, sem hafði meðal annars mátt þola verulegan samdrátt í tónlistarútgáfu og atgervisflótta hæfileikafólks úr landi.

Endurgreiðslukerfi laganna á sér ekki hliðstæðu í öðrum löndum og var Ísland fyrsta landið til þess að bjóða upp á endurgreiðslur vegna hljóðritunarkostnaðar á tónlist. Þegar og ef önnur lönd taka upp slíkt kerfi er mikilvægt að Ísland sé enn álitlegur kostur fyrir erlent tónlistarfólk vegna hljóðritunar á tónlist. Með því móti er áframhaldandi samkeppnishæfni Íslands tryggð. Í þessu samhengi má benda á að í Bretlandi eru fyrirætlanir um að koma á laggirnar stuðningskerfi við tónlistariðnaðinn sem fæli í sér sérstakar skattaívilnanir fyrir tónlistarframleiðslu. Þó nokkur önnur lönd með öflugan tónlistariðnað bjóða upp á slíkt fyrirkomulag með einum eða öðrum hætti, og má þar helst benda á Frakkland, Bandaríkin, Kanada, Ástralía og Írland.

Tónlist er ekki einungis veglegur hluti af menningu landsins, hún er einnig atvinnuskapandi og mikilvæg útflutningsgrein þar sem hvert tónlistarverkefni getur skapað mörg afleidd störf. Endurgreiðslukerfi laganna hefur þegar skilað miklum árangri, sbr. umfjöllun í kafla 2.3 laganna. Til þess að hægt sé að viðhalda þessari uppbyggingu og tryggja tónlistarlífi Íslands áframhaldandi forsendur til hagvaxtar telur ráðuneytið mikilvægt að veita stjórnvöldum færi á veitingu frekari endurgreiðslna vegna hljóðritunar á tónlist. Slíkt hvetur til frekari atvinnusköpunar, fjárfestingar í tónlistariðnaðinum, tækni- og getuuppbyggingar, framþróunar og fagvæðingar í iðnaðinum og tengslamyndunar milli aðila, svo eitthvað sé nefnt. Þá má nefna að í drögum að tónlistarstefnu Íslands um framtíðarsýn og markmið tónlistar til ársins 2030 er fjallað um að íslensk tónlist hafi vakið athygli um allan heim og að fjöldi fólks ferðist til Íslands til þess að njóta tónlistar, flytja tónlist eða taka upp tónlist. Kemur þar fram sú framtíðarsýn að Ísland verði alþjóðleg miðstöð tónlistar í Norður Atlantshafi, m.t.t. vinsældar áfangastaðarins og staðsetningar landsins á milli heimsálfanna Norður-Ameríku og Evrópu, og auki þannig útflutningstekjur landsins af tónlist. Liggur í augum uppi að endurgreiðslukerfi líkt og það sem lög nr. 110/2016 bjóða upp á hefur hvetjandi áhrif á erlenda tónlistarmenn til þess að ferðast til landsins og hljóðrita tónlist.

*2.5 Samanburður við lög nr. 43/1999 um tímabundnar endurgreiðslur vegna kvikmyndagerðar á Íslandi*

Eins og hér að framan greinir var ein af meginástæðum fyrir því að komið var á fót endurgreiðslukerfi vegna kostnaðar sem fellur til við hljóðritun tónlistar með, setningu laga nr. 110/2016, það yfirlýsta markmið þáverandi ríkisstjórna að tónlist skyldi njóta sömu hvetjandi ívilnana og kvikmyndagerð. Við samningu frumvarps sem varð að lögum nr. 110/2016 var því litið til laga um tímabundnar endurgreiðslur vegna kvikmyndagerðar á Íslandi, nr. 43/1999.

Á grundvelli laga nr. 43/1999 um tímabundnar endurgreiðslur vegna kvikmyndagerðar á Íslandi eiga framleiðendur kvikmynda eða sjónvarpsefnis á Íslandi kost á 25% endurgreiðslum af framleiðslukostnaði sem fellur til hérlendis, eða 35% að tilteknum skilyrðum uppfylltum.

 Lögin tóku fyrst gildi hér á landi árið 1999 og áttu upphaflega að vera tímabundin og gilda til ársloka 2006. Þá var endurgreiðsluhlutfallið 12% af þeim framleiðslukostnaði sem fellur til hérlendis. Síðan þá hafa lögin verið framlengd nokkrum sinnum með vísan til þeirra efnahagslegra áhrifa sem sýnt hefur verið fram á að lögin hafa haft og áhrif þeirra á ríkissjóð. Þá hafa lögin tekið öðrum breytingum í gegnum tíðina, er lúta aðallega að framkvæmd endurgreiðslnanna og endurgreiðsluhlutfallinu.

Má til að mynda nefna að með lögum nr. 156/2006 var endurgreiðsluhlutfallið hækkað úr 12% í 14%.Var markmið lagabreytingarinnar meðal annars að laða að fleiri erlend kvikmyndaverkefni til landsins.

Þegar það raungerðist ekki greip löggjafinn til þess að hækka endurgreiðsluhlutfallið enn frekar úr 14% í 20% með lögum nr. 39/2009. Var m.a. horft til þess að samanburður við ýmis önnur lönd benti til þess að endurgreiðsluhlutfallið á Íslandi væri of lágt í samkeppnislegu tilliti.

Með lögum nr. 58/2016 var endurgreiðsluhlutfallið síðan hækkað í 25%. Var bent á að það væri mikilvægt að hækka endurgreiðsluhlutfallið til þess að tryggja að Ísland yrði áfram samkeppnishæfur tökustaður kvikmynda, til þess að stuðla að eflingu innlendrar menningar og kynningar á sögu landsins og náttúru.

Með lögum nr. 83/2021 var gildistími laganna framlengdur enn frekar til ársins 2025. Í athugasemdum með frumvarpinu var fjallað um ástæður fyrir framlengingu kvikmyndaendurgreiðslukerfisins. Þar kom fram að markmið frumvarpsins væri að festa endurgreiðslukerfið frekar í sessi með framlengingu á gildistíma laganna og leggja til breytingar í samræmi við framkomnar ábendingar. Einnig var fjallað um þann megintilgang laga nr. 43/1999 að efla þekkingu í innlendri kvikmyndagerð með samstarfi við erlent fagfólk. Kom fram að með því að laða að erlenda kvikmyndagerðarmennt væri unnt að þjálfa íslenskt fagfólk til sjálfstæðra verka á því sviði, bæta tækjakost kvikmyndaiðnaðarins hér á landi og að koma Íslandi, náttúru þess og íslenskri menningu á framfæri með þátttöku stórra erlendra kvikmyndaframleiðenda. Þá kom fram að þrátt fyrir að íslenskur kvikmyndaiðnaður hefði eflst töluvert á síðustu árum væri enn mikilvægt að styðja við og efla innlenda kvikmyndagerð. Jafnframt væri mikilvægt að laða til landsins erlenda kvikmyndaframleiðslu til að efla innlenda menningu og kynningu á sögu landsins og náttúru, til samræmis við markmið laganna þess efnis.

Með lögum nr. 76/2022 var hlutfall endurgreiðslu hækkað í 35% fyrir afmörkuð stærri og lengri tíma verkefni sem uppfylla ákveðin skilyrði. Var markmið laganna meðal annars að tryggja að Ísland væri áfram samkeppnishæfur áfangastaður í samanburði við önnur lönd sem bjóða upp á sérstakar endurgreiðslur vegna kvikmyndagerðar.

*2.6 Record in Iceland verkefnið*

*Record in Iceland* er alþjóðlegt kynningarátak á vegum Útflutningsskrifstofu Íslands (ÚTON). Markmið með kynningarátakinu er að byggja upp upptökuiðnað hér á landi með því að kynna Ísland sem vænlegan upptökustað fyrir tónlist. Verkefnið á sér hliðstæðu í verkefninu *Film in Iceland*. ÚTON hefur verið að kynna *Record in Iceland* verkefnið frá árinu 2019. Hingað til hefur það reynst áskorun að fá erlend verkefni til landsins til þess að hljóðrita tónlist hér á landi vegna þeirra ferðatakmarkana sem voru í gildi vegna kórónuveirufaraldursins (COVID-19). Til að mynda má nefna að nokkur erlend verkefni sem voru bókuð í upphafi árs 2020 voru síðan afbókuð vegna þeirra takmarkana sem voru í gildi vegna faraldursins. Hefur verið ein undantekning þar á og er það SinfoniaNord verkefnið í Hofi í Akureyri sem sérhæfir sig í hljóðritunum á tónlist fyrir kvikmyndir og stjórnvarpsþætti sem er spiluð af Sinfóníuhljómsveit Norðurlands.

Líkt og að framan greinir gerir fjármálaáætlun fyrir árin 2023 – 2027 ráð fyrir að áfram verði unnið að því að nýta möguleikana sem í verkefninu *Record in Iceland* felast, til þess að festa Ísland í sess sem starfsstöð skapandi greina. Er verkefnið að mörgu leyti háð því að endurgreiðslukerfi laga nr. 110/2016 verði framlengt, enda er lykilatriði í kynningarátaki verkefnisins að Ísland sé vænlegur staður til tónlistarupptöku með vísan til möguleikans á 25% endurgreiðslu kostnaðar sem fellur til vegna hljóðritunar á tónlist á Íslandi.

Verkefnið fellur einnig vel að lögum nr. 43/1999 um endurgreiðslur vegna kvikmyndagerðar á Íslandi, þar sem Ísland getur bæði boðið upp á endurgreiðslur vegna kvikmyndatöku og gerð tónlistar við kvikmynda- eða sjónvarpsverkefni.

2.7 *Samantekt*

Frá því að endurgreiðslukerfið var komið á fót með setningu laga nr. 110/2016, um tímabundnar endurgreiðslur vegna hljóðritunar á tónlist, hefur mikið vatn runnið til sjávar. Kerfið sækir fyrirmynd sína í endurgreiðslukerfi laga nr. 43/1999 um tímabundnar endurgreiðslur vegna kvikmyndagerðar á Íslandi. Áttu síðarnefnd lög frá upphafi að vera tímabundin til ársins 2006. Síðan þá hefur gildistími þeirra verið framlengdur sem nemur 16 árum. Kerfinu hefur því verið gefinn rúmur tími til þess að festast í sessi á Íslandi, enda getur tekið langan tíma fyrir slík ívilnandi stuðningskerfi að ná yfirlýstum markmiðum sínum. Með sömu rökum og sú framlenging hefur grundvallast á og rakin voru í kafla 2.5, verður að teljast eðlilegt að framlengja gildistíma laga nr. 110/2016. Miðar frumvarpið að því að festa endurgreiðslukerfið frekar í sessi með framlengingu á gildistíma laganna, auk þess að leggja til breytingar sem eru til þess fallnar að gera kerfið skilvirkara og hámarka afköst þess. Er þetta í samræmi við áherslur hins opinbera á þessu sviði um aukinn stuðning við íslenskt tónlistarfólk, auknar hagupplýsingar varðandi tónlistarútgáfu á Íslandi og áframhaldandi nýtingu verkefnisins *Record in Iceland*, svo eitthvað sé nefnt.

3. Meginefni frumvarpsins.

Meginmarkið frumvarpsins er að stuðla að áframhaldandi uppgangi íslensks tónlistariðnaðar með því að framlengja gildistíma laga nr. 110/2016, og styðja þannig innviði greinarinnar. Er það í samræmi við framangreindar áherslur ríkisstjórnarinnar um nauðsyn þess að tryggja frekari stuðning við íslenskt tónlistarfólk. Í öðru lagi er með frumvarpinu brugðist við annmörkum sem framkomin reynsla hefur leitt í ljós varðandi framkvæmd laga nr. 110/2016. Meginefni frumvarpsins eru eftirfarandi atriði.

* 1. *Starfsemi þjónustuaðila felld inn í lögin*

Samkvæmt gildandi lögum nr. 110/2016 eru það útgefendur hljóðrita sem falla undir gildissvið laganna og eiga rétt á endurgreiðslu á hluta þess kostnaðar sem fellur til við hljóðritun tónlistar. Útgefandi í skilningi laganna er sá aðili sem ber fjárhagslega ábyrgð á útgáfu hljóðrita, hvort sem það er einstaklingur, hópur eða lögaðili. Við samningu frumvarps þess er varð að lögum nr. 110/2016 var sú tilhögun rökstudd með vísan til þess að það væru útgefendur sjálfir sem greiddu kostnað við hljóðritun tónlistar og sem tækju fjárhagslega áhættu á útgáfu hljóðrita.

Með hliðsjón af markmiðsgrein laganna hefur þjónustuaðilum í ákveðnum afmörkuðum tilvikum verið veitt svigrúm til þess að sækja um endurgreiðslu f.h. útgefenda hljóðrita. Hefur þar meðal annars verið horft til þess að frá setningu laga nr. 110/2016 hafa þjónustuaðilar, til dæmis Menningarfélag Akureyrar í gegnum verkefnið SinfoniaNord þar sem þjónusta er veitt til þriðja aðila, náð afar góðum árangri í að laða að stór erlend upptökuverkefni til landsins með því að bjóða upp á þjónustu við útgefendur hljóðrita. Hafa þeir þannig staðið að upptöku hljóðrita, án þess að koma með nokkru móti að formlegri útgáfu þess. Oftar en ekki er um að ræða erlend stórfyrirtæki, t.d. Sony Music Entertainment, Disney og Netflix, sem eru með mörg verkefni í gangi í einu og því getur verið vandkvæðum bundið fyrir þjónustuaðila að fá upplýsingar um áætlaðan útgáfudag hljóðrita frá útgefanda hljóðrita.

Ljóst er að samkvæmt núgildandi lögum fellur starfsemi þjónustuaðila að mörgu leyti illa að þeim skilyrðum sem lögin setja fyrir endurgreiðslu á hluta kostnaðar sem fellur til við hljóðritun. Þrátt fyrir það fellur starfsemin afar vel að markmiði laganna um að efla tónlistariðnað á Íslandi. Til að mynda með því að laða til landsins erlenda tónlistarmenn í þeim tilgangi að hljóðrita tónlist. Þetta felur í sér verðmætar fjárfestingar erlendra aðila, oft stórra erlendra aðila, í innlenda tónlistageiranum og þannig er tryggt að gífurlega mikilvæg þekking og reynsla helst í landinu. Þannig byggist upp tækniþekking og tæknibúnaður, ásamt því að spornað er gegn atgervisflótta hæfileikafólks úr íslenska tónlistariðnaðinum. Hefur þetta verulega styrkjandi áhrif á innlendan tónlistariðnað.

Til þess að tryggja að þessi mikilvæga starfsemi þjónustuaðila geti talist endurgreiðsluhæf samkvæmt lögunum eru með frumvarpinu lagðar til breytingar til þess að bregðast við þeim takmörkunum sem eru á gildandi lögum í þessu samhengi. Þannig þarf að falla frá kröfu laganna um ISRC-kóða í ákveðnum tilvikum og kröfunni um að útgefendur sjálfir skuli vera umsækjendur og hljóta endurgreiðslu. Þjónustuaðilum þarf að vera kleift að áætla gróflega útgáfudag hljóðrita þegar sótt er um endurgreiðslu.

Í þessu samhengi voru eftirfarandi atriði endurskoðuð, með tilliti til þess hvernig þau horfa við starfsemi þjónustuaðila. Í fyrsta lagi var tekið til skoðunar hvernig skilyrði 1. mgr. 4. gr. laganna um að umsókn um endurgreiðslu skuli berast ráðuneytinu í síðasta lagi sex mánuðum eftir útgáfu nýjasta hljóðritsins, sem sótt er um endurgreiðslu vegna, horfir við starfsemi þjónustuaðila. Þá var tekið til skoðunar hvernig f. liður 1. mgr. 5. gr. um að hljóðrit skulu þegar hafa verið gefin út og gerð aðgengileg almenningi þegar sótt er um endurgreiðslu horfir við starfseminni.

* 1. *Lagt til að endurgreiðsluhæfur kostnaður verði skýrður með nánari hætti í reglugerð*

Í 6. gr. núgildandi laga er mælt fyrir um þann kostnað sem fellur til við hljóðritun hljóðrita, sem heimilt er að endurgreiða hluta af. Í framkvæmd hefur myndast nokkur óvissa um hvaða kostnaður teljist endurgreiðsluhæfur kostnaður. Með frumvarpinu er því lagt til að ráðherra verði heimilt að skýra það með nánari hætti í reglugerð.

* 1. *Framlenging á gildistíma laganna*

Eins og áður hefur komið fram á endurgreiðslukerfið vegna hljóðritunar tónlistar rætur að rekja til 2016 en þá samþykkti Alþingi lög um tímabundnar endurgreiðslur vegna hljóðritunar á tónlist. Upphaflega áttu lögin að gilda tímabundið og var þeim afmarkaður gildistími til 31. desember 2022. Með framangreindum rökum er lagt til að áfram verði veittar tímabundnar endurgreiðslur vegna hljóðritunar á tónlist hér á landi og að lögin gildi til ársloka 2027.

4. Samræmi við stjórnarskrá og alþjóðlegar skuldbindingar.

Frumvarp þetta þótti ekki kalla á sérstaka skoðun á samræmi við stjórnarskrá. Endurgreiðslukerfi það er lög nr. 110/2016 fela í sér, telst ríkisstyrkur samkvæmt þeim reglum sem gilda á Evrópska efnahagssvæðinu. Almennt er veiting ríkisstyrkja ekki leyfð samkvæmt EES-samningnum. Hins vegar er í 61. – 63. gr. samningsins að finna undanþágur frá þessari reglu og hefur þeim verið beitt fram til þessa varðandi lög nr. 110/2016. Samkvæmt bókun 3 við EES-samninginn milli EFTA-ríkjanna um stofnun eftirlitsstofnunar og dómstóls ber aðildarríkjunum almennt að tilkynna Eftirlitsstofnun EFTA (ESA) um fyrirhugaða ríkisaðstoð og bíða samþykkis stofnunarinnar áður en aðstoðin er veitt.

Þann 18. desember 2013, með ákvörðun sameiginlegu EES-nefndarinnar nr. 98/2014, var reglugerð framkvæmdastjórnar ESB nr. 1407/2013, um beitingu 107. og 108. gr. sáttmálans um starfshætti Evrópusambandsins um minniháttaraðstoð, felld inn í EES-samninginn. Á grundvelli ákvörðunarinnar telst minniháttaraðstoð, þ.e. aðstoð sem veitt er stöku fyrirtæki á tilteknu tímabili og fer ekki yfir tiltekna fasta fjárhæð, ekki tilkynningarskyld. Stjórnvöld þurfa þannig ekki að leita samþykkis ESA ef framlög til hvers fyrirtækis fara ekki yfir 200.000 evrur á þriggja ára tímabili. Núgildandi lög nr. 110/2016 falla innan framangreindra viðmiða og hafa því hingað til ekki kallað á sérstaka tilkynningu til ESA, heldur farið í gegnum s.k. GBER ferli (,,General Block Exemption Regulation‘‘). Þar sem umrætt frumvarp miðar ekki að því að breyta framangreindum viðmiðum gildir það sama um það frumvarp sem hér er lagt fram og er það unnið í samráði við ESA.

5. Samráð.

Áform um lagasetningu voru kynnt á fundi ráðuneytisstjóra allra ráðuneyta. Við samningu frumvarpsins var haft sérstakt samráð við nefnd um tímabundnar endurgreiðslur vegna hljóðritunar á tónlist, Útflutningsskrifstofu íslenskrar tónlistar og Samtök flytjenda og hljómplötuframleiðenda. Drög að frumvarpinu voru sett í samráðsgátt stjórnvalda á vefnum Ísland.is til umsagnar hinn 4. október 2022.

6. Mat á áhrifum.

Frumvarp þetta hefur aðallega í för með sér framlengingu á gildistíma endurgreiðslukerfisins sem komið var á fót með setningu laga nr. 110/2016, ásamt viðbrögðum við þeim takmörkunum sem gildandi lög kunna að fela í sér með hliðsjón af framkvæmd laganna frá gildistöku þeirra 1. janúar 2017. Því er ekki gert ráð fyrir að samþykkt frumvarpsins feli í sér útgjaldabreytingar fyrir ríkissjóð.

 Þrátt fyrir að það sé ekki gert ráð fyrir að þær breytingar sem eru lagðar fram í frumvarpinu hafi í för með sér að útgjöld til þessara endurgreiðslna aukist sjálfkrafa, frá því sem verið hefur, þá er ljóst að útgjöldin til endurgreiðslukerfisins geta breyst mikið á milli ára, m.a. í samræmi við breytta eftirspurn eftir endurgreiðslum hverju sinni.

Þar af leiðandi er erfitt að meta áhrif frumvarpsins á útgjöld ríkissjóðs og verður reynslan að leiða í ljós hver áhrifin verða til lengri tíma. Munu þau m.a. ráðast af fjölda umsókna sem munu berast ráðuneytinu og umfangi þeirra verkefna sem sótt er um endurgreiðslu vegna hverju sinni. Er það m.a. háð því hve vel mun takast að laða erlenda aðila til landsins til að hljóðrita tónlist, sem og í hvaða mæli þjónustuaðilar munu nýta sér endurgreiðslukerfið. Ef árleg upphæð endurgreiðslna helst með svipuðu móti og hefur verið hingað til má ætla að árleg fjárveiting til liðarins eigi að jafnaði eftir að standa undir þessum útgjöldum, enda hefur hún ekki verið fullnýtt. Á árunum 2017 – 2021 hafa árleg útgjöld til þessara endurgreiðslna verið á bilinu 7.5 – 56 millj. kr. á ári og hefur fjárveiting á fjárlögum fyrir þessi ár verið í kringum 51.5 – 81 millj. kr. Verði útgjöldin hins vegar nær því sem þau voru á árinu 2021 gæti þurft að bregðast sérstaklega við. Þó verður að hafa í huga að það ár var sérstakt vegna þeirrar lagabreytingar á lögum nr. 110/2016 sem nýverið hafði tekið gildi og hafði í för með sér að fleiri verkefni voru endurgreiðsluhæf. Séu skoðaðar þær umsóknir um endurgreiðslu sem hafa þegar borist fyrir árið 2022 bendir allt til þess að heildarendurgreiðsluupphæðin fyrir það ár verði líkari árunum 2019 og 2020. Á fjárlögum fyrir árið 2023 er gert ráð fyrir að 50,5 millj.kr. renni til endurgreiðslna vegna hljóðritunar á tónlist.

Frumvarpið eitt og sér kemur ekki til með að hafa áhrif á tekjur eða gjöld ríkissjóðs. Verði frumvarpið að lögum er fyrirséð að það muni ekki hafa áhrif á áætlaðar fjárheimildir málefnasviðs 7.

Athugasemdir við einstakar greinar frumvarpsins.

Um 1. gr.

Með greininni er lagt til að starfsemi þjónustuaðila verði felld inn í markmiðsákvæði laganna. Með þeim hætti er opnað á að aðrir en útgefendur sjálfir geti sótt um og hlotið endurgreiðslu fyrir útgáfu hljóðrita, líkt og gildandi lög mæla fyrir um. Núgildandi lög nr. 110/2016 voru skrifuð með hefðbundna tónlistarútgáfu í huga, og samkvæmt þeim er útgefandi hljóðrita sé eini sem á rétt á endurgreiðslu fyrir útgáfu hljóðrita þar sem hann ber fjárhagslega áhættu af útgáfu þeirra. Samkvæmt gildandi lögum eiga því þriðju aðilar ekki rétt á að sækja um endurgreiðslu vegna útgáfu hljóðrita. Í framkvæmd hefur þó myndast sú staða að þriðju aðilar sækja um endurgreiðslu, en hingað til hefur vafi leikið á því hvort að þeir eigi rétt á endurgreiðslu samkvæmt gildandi lögum. Starfsemi þjónustuaðila gengur út á að veita upptökuþjónustu. Er oftast um að ræða þjónustu við erlenda útgefendur, þar sem það felst alla jafna í þjónustusamningnum að útgefandanum sé veittur afsláttur af upptöku hljóðrita sem nemur endurgreiðsluhlutfalli laga nr. 110/2016, þ.e.a.s. 25% afsláttur. Eru þjónustuaðilar því í þeirri stöðu að geta boðið upp á afar samkeppnishæf verð á heimsvísu. Þessi verkefni eru því í fyrirmyndarstöðu til þess að laða hingað til landsins stór erlend upptökuverkefni sem skapa atvinnu fyrir fjölda innlenda flytjenda og tæknimenn. Eðli málsins samkvæmt fellur slík starfsemi afar vel að tilsettu markmiði laganna. Leiki vafi á rétti þessara aðila á endurgreiðslu samkvæmt lögunum getur verið hætta á að stór verkefni leiti á önnur mið. Þessi grein miðar að því að bregðast við þeirri stöðu og lögfesta möguleika þjónustuaðila á endurgreiðslu hluta kostnaðar sem fellur til við hljóðritun tónlistar.

Um 2. gr.

Með greininni er lagt til að hugtakið *þjónustuaðili* verði skilgreint sérstaklega. Er um að ræða viðbót við 2. gr. laganna vegna þeirrar breytingarinnar á 1. gr. laganna að fella starfsemi þjónustuaðila inn í lögin. Þótti nauðsynlegt að skýra með nákvæmum hætti hvað væri átt við með orðinu þjónustuaðila í þessu samhengi. Þjónustuaðili í skilningi laganna er sá aðili sem veitir þjónustu við útgefenda hljóðrita og sækir um endurgreiðslu í hans stað. Til þess að geta átt rétt á endurgreiðslu verður sú þjónusta eðli málsins samkvæmt að snúa að hljóðritun tónlistar hér á landi, enda gera lögin einungis ráð fyrir að það sé heimilt að reikna endurgreiðslu af hluta þess kostnaðar.

Um 3. gr.

Í greininni er lögð til nauðsynleg viðbót við 5. gr. laganna til samræmis við þá breytingu sem frumvarpið gerir á 1. gr., þ.e. að fella starfsemi þjónustuaðila inn í lögin. Í núgildandi 4. og 5. gr. laganna er annars vegar vikið að þeim formsatriðum sem gilda um umsóknarferlið um endurgreiðslu fyrir útgáfu hljóðrita og hins vegar um þau skilyrði sem eru sett fyrir slíkri endurgreiðslu. Líkt og rakið var hér að ofan fellur starfsemi þjónustuaðila illa að þeim skilyrðum sem núgildandi lög setja fyrir endurgreiðslu.

Í þessu samhengi er aðallega átt við um skilyrði 1. mgr. 4. gr. um að umsókn um endurgreiðslu skuli berast ráðuneytinu í síðasta lagi sex mánuðum eftir útgáfu nýjasta hljóðritsins sem sótt er um endurgreiðslu vegna, og skilyrði f. liðar 1. mgr. 5. gr. um að hljóðrit skulu þegar hafa verið gefin út og gerð aðgengileg almenningi. Í framkvæmd hefur reynslan sýnt að sú upptökuþjónusta sem innlendir þjónustuaðilar veita við útgáfufyrirtæki eru gjarnan tengd kvikmynda-, sjónvarpsþátta- eða tölvuleikjaverkefnum. Slík verkefni hafa jafnan mun lengri meðgöngutíma en hefðbundin tónlistarútgáfa. Þá eru útgáfufyrirtækin oftar en ekki stórir erlendir aðilar sem hafa mörg verkefni á höndum sér. Þar á ofan hafa þjónustuaðilar alla jafna ekkert um endanlegan útgáfudag að segja. Yrði þjónustuaðilum ekki veitt undantekning frá framangreindum skilyrðum kynni sú staða því að myndast að þjónustuaðilar þyrftu að bíða mánuðum eða jafnvel árum saman eftir því að geta sótt um endurgreiðslu á grundvelli laganna á meðan beðið væri eftir formlegri útgáfu af hálfu útgefandans, sem gæti haft í för með sér gífurlegt fjárhagslegt tap fyrir þá. Af lögunum má hins vegar ráða að vilji löggjafans með setningu laganna hafi verið að skilyrðisbinda endurgreiðslu vegna hljóðritunar með þeim skilmálum að slík endurgreiðsla miðaðist við formlega útgefin hljóðrit. Markmið þessarar greinar er því ekki að opna á þann möguleika að þjónustuaðilar geti sótt um endurgreiðslu vegna hljóðrita sem frá upphafi er ekki ætlað að gefa út, og þannig ekki gerð aðgengileg almenning, eða þeirra eru einungis ætluð til einkanota. Tilgangurinn er einungis að bregðast við þeim takmörkunum á möguleika þjónustuaðila til þess að geta átt rétt á endurgreiðslu sem núgilandi lög fela í sér.

Þá er einnig átt við skilyrði g-liðar 1. mgr. 5. gr. um úthlutun ISRC-kóða fyrir hljóðritin sem er um endurgreiðslu fyrir og fullnaðarskráningu hljóðritanna.

Um 4. gr.

Í greininni er lagt til að ráðherra verði heimilt með reglugerð að kveða nánar á um hvaða kostnaður teljist endurgreiðsluhæfur kostnaður. Má í þessu samhengi sérstaklega nefna d. lið 1. mgr. 6. gr. laganna, þar sem kemur fram að ferða- og flutningskostnaður hljóðfæra og aðalflytjenda sé endurgreiðsluhæfur. Í athugasemdum við frumvarp það er varð að lögum nr. 110/2016 segir að hér sé átt við þann kostnað sem fellur til þegar verið er að flytja hljóðfæri til og frá hljóðveri sem og kostnað aðalflytjenda ef þeir koma langt að eða jafnvel kostnað erlendra aðalflytjenda sem koma til Íslands til þess að hljóðrita tónlist. Þá er tekið fram að ekki sé átt við um leigubílakostnað eða þess háttar til og frá hljóðveri né daglegan bensínkostnað á eigin bíl meðan á hljóðritun stendur. Í framkvæmd hefur þetta hins vegar valdið nokkurri óvissu og væri því heppilegt að skýra betur hvaða kostnaðarliðir falli undir ákvæðið. Hefur til að mynda leikið vafi á hvort undir þennan lið falli einungis kostnaður við sjálfa ferðina til og frá áfangastað, eða hvort að hér geti einnig fallið undir gisting, bílaleigukostnaður og uppihald hljóðfæra og aðalflytjenda, svo eitthvað sé nefnt. Hefur nefnd um tímabundnar endurgreiðslur vegna hljóðritunar á tónlist því þurft að leggja mat á það hverju sinni hvað teljist eðlilegur ferða- og flutningskostnaður hljóðfæra og aðalflytjenda í þessu samhengi. Þykir það óheppilegt fyrirkomulag til lengdar.

Um 5. gr.

Greinin þarfnast ekki frekari skýringa.

Um . 6. gr.

Um er að ræða gildistökuákvæði sem þarfnast ekki frekari skýringa.